b'\n_START_ARTICLE_\nPERI-R 17\n_START_PARAGRAPH_\nPERI-R 17 on Rheinmetall Defence Electronics:n valmistama vakautettu vaunun johtajan t\xc3\xa4ht\xc3\xa4inperiskooppi Leopard 2 -taistelupanssarivaunussa. Laite on sijoitettu vaunun tornin p\xc3\xa4\xc3\xa4lle, johtajan luukun etupuolelle, ja sill\xc3\xa4 on oma vakain joka k\xc3\xa4ynnistyy heti kun virta kytket\xc3\xa4\xc3\xa4n vaunun torniin. (vrt: tykin ja p\xc3\xa4\xc3\xa4t\xc3\xa4ht\xc3\xa4imen vakain kytkeytyy vasta erillisest\xc3\xa4 kytkimest\xc3\xa4, joka voidaan k\xc3\xa4\xc3\xa4nt\xc3\xa4\xc3\xa4 p\xc3\xa4\xc3\xa4lle vasta virtojen ollessa kytkettyn\xc3\xa4)\n_START_SECTION_\nOminaisuudet\n_START_PARAGRAPH_\nPERI on johtajan yksi t\xc3\xa4rkeimmist\xc3\xa4 t\xc3\xa4hystyslaitteista Leopard 2 -panssarivaunussa. T\xc3\xa4hystys tapahtuu s\xc3\xa4hk\xc3\xb6isesti vaunun sis\xc3\xa4ll\xc3\xa4 olevilla laitteilla, joihin kuuluu mm. ohjainsauva jolla t\xc3\xa4ht\xc3\xa4int\xc3\xa4 ohjataan, sek\xc3\xa4 johtajan okulaari, josta t\xc3\xa4ht\xc3\xa4imen kuvan seuranta tapahtuu. T\xc3\xa4ht\xc3\xa4in on vakautettu, mik\xc3\xa4 k\xc3\xa4yt\xc3\xa4nn\xc3\xb6ss\xc3\xa4 tarkoittaa sit\xc3\xa4, ettei vaunun liike tai t\xc3\xa4rin\xc3\xa4 vaikuta t\xc3\xa4ht\xc3\xa4imen suuntaan eik\xc3\xa4 sen kuvaan. _NEWLINE_T\xc3\xa4ht\xc3\xa4imen suurennoksen voi valita s\xc3\xa4hk\xc3\xb6isest\xc3\xa4 kytkimest\xc3\xa4, valittavissa on kaksi vaihtoehtoa: kaksinkertainen ja kahdeksankertainen suurennos. T\xc3\xa4ht\xc3\xa4in py\xc3\xb6rii t\xc3\xa4ydet 360 astetta sivuttain, mahdollistaen t\xc3\xa4hystyksen kaikkiin suuntiin. T\xc3\xa4ht\xc3\xa4imen l\xc3\xa4pi katsottaessa n\xc3\xa4kyy asteikko, joka ilmoittaa PERI:n asennon suhteessa torniin. T\xc3\xa4ht\xc3\xa4imen keskell\xc3\xa4 n\xc3\xa4kyy ampumiseen tarkoitettu t\xc3\xa4ht\xc3\xa4inristikko. T\xc3\xa4ht\xc3\xa4in on lasersuodatettu, eli vihollisen k\xc3\xa4ytt\xc3\xa4m\xc3\xa4t et\xc3\xa4isyyden mittaamiseen tarkoitetut lasers\xc3\xa4teet eiv\xc3\xa4t h\xc3\xa4ik\xc3\xa4ise johtajan silmi\xc3\xa4.\n_START_SECTION_\nMuut toiminnot\n_START_PARAGRAPH_\nMik\xc3\xa4li PERI:n lasi kastuu tai likaantuu, voi johtaja s\xc3\xa4hk\xc3\xb6isest\xc3\xa4 kytkimest\xc3\xa4 k\xc3\xa4ynnist\xc3\xa4\xc3\xa4 pyyhkimen tai pesutoiminnon joka toimii kuten auton tuulilasin pesulaite. _NEWLINE_T\xc3\xa4ht\xc3\xa4imen t\xc3\xa4hystysnopeutta voidaan s\xc3\xa4\xc3\xa4t\xc3\xa4\xc3\xa4 erillisest\xc3\xa4 kytkimest\xc3\xa4. Mik\xc3\xa4li nappia ei paineta, liikkuu t\xc3\xa4ht\xc3\xa4in normaalia nopeuttaan. Nappia painamalla voi t\xc3\xa4ht\xc3\xa4imen saada joko liikkumaan nopeasti, tai k\xc3\xa4\xc3\xa4nt\xc3\xa4m\xc3\xa4ll\xc3\xa4 kytkimen toiseen suuntaan (johon se my\xc3\xb6s lukittuu, ellei sit\xc3\xa4 paina pois p\xc3\xa4\xc3\xa4lt\xc3\xa4) t\xc3\xa4ht\xc3\xa4imen saa jatkamaan liikkumistaan sivusuunnassa valitulla nopeudella, ellei sit\xc3\xa4 nollata. Johtajan suuntauskahvan painamisvoima m\xc3\xa4\xc3\xa4ritt\xc3\xa4\xc3\xa4 nopeuden hienos\xc3\xa4\xc3\xa4d\xc3\xb6n: hell\xc3\xa4sti painaen t\xc3\xa4ht\xc3\xa4in liikkuu hitaasti, kovaa painaen se taas liikkuu nopeammin._NEWLINE_Auringon paistaessa voi johtaja kytkimest\xc3\xa4 painamalla k\xc3\xa4\xc3\xa4nt\xc3\xa4\xc3\xa4 t\xc3\xa4ht\xc3\xa4imen eteen h\xc3\xa4ik\xc3\xa4isysuojan, joka toimii samaan tapaan kuin aurinkolasit. Toisesta vastaavasta kytkimest\xc3\xa4 painamalla esiin k\xc3\xa4\xc3\xa4ntyy vahvempi h\xc3\xa4ik\xc3\xa4isysuoja, joka on kuin hitsaajan suojanaamari. Se on suunniteltu k\xc3\xa4ytett\xc3\xa4v\xc3\xa4ksi silloin, kun aiotaan k\xc3\xa4ytt\xc3\xa4\xc3\xa4 ensi-iskuna ydinasetta, jonka j\xc3\xa4lkeen maajoukot aloittavat hy\xc3\xb6kk\xc3\xa4yksens\xc3\xa4.\n_START_SECTION_\nUudemmat versiot\n_START_PARAGRAPH_\nPanssarivaunuissa Leopard 2A5 ja -2A6 on uudempi versio PERI:st\xc3\xa4, jossa on oma l\xc3\xa4mp\xc3\xb6kamera. T\xc3\xa4ht\xc3\xa4in on sijoitettu johtajan luukun taakse, ja sit\xc3\xa4 on hieman korotettu.'